HU Az Európai Unió Hivatalos Lapja C 18/12

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2015/C 18/04)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

MÓDOSÍTÁS IRÁNTI KÉRELEM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (2)

MÓDOSÍTÁS IRÁNTI KÉRELEM A 9. CIKK ALAPJÁN

„PECORINO TOSCANO”

EK-szám: IT-PDO-0217-01228-2014.5.16.

OFJ ( ) OEM ( X )

1. A termékleírás módosítással érintett szakaszcíme

—

☐

—

☒

—

☐

—

☐

—

☒

—

☐

—

☒

—

☐

—

☐

2. A módosítás típusa

—

☒

—

☐

—

☐

—

☐

3. Módosítás(ok)

A termék típusa

A termék leírása

Meghatározásra került, hogy a lágy típusú „Pecorino Toscano” sajttésztája lágy, az érett típusú „Pecorino Toscano” sajttésztája pedig kemény.

A termékleírásba bekerült a következő mondat: „A feldolgozás során – kivéve a fentiekben említett súly- és magasságbeli követelmények betartásakor – keletkező selejt csökkentése érdekében, kizárólag az előrecsomagolt állapotban (szeletelve, kockákra vágva, reszelve) forgalomba kerülő termék esetén a »Pecorino Toscano« a henger alakútól eltérő formában is előállítható”.

A „Pecorino Toscano” külalakjának módosítása csak az előrecsomagolt, szeletelt, kockákra vágott és reszelt termék esetén megengedett.

Az említett módosítás nem befolyásolja a termék belső tulajdonságait, mivel a súly-méret aránya megmarad: a kör átmérője a parallelepipedon oldalhosszúsága lesz. Így az érés természetes folyamatai változatlanok maradnak, ugyanakkor a felvágás következtében keletkező feldolgozási selejt jelentős mértékben visszaszorítható.

Az előállítás módja

A termékleírásba bekerült a Toscanában, a juhsajt előállítása során régóta bevált (már az 1985-ben benyújtott országos bejegyzés iránti kérelemben is említett) növényi oltó használatának lehetősége, ami az utóbbi években felelevenítésre került, mind a területre jellemző gyakorlatként, mind pedig a kóser termékek piacára szánt sajt előállítása során.

Alaposabban ismertetésre került a szárazon történő sózás eljárása, amely a korábbi szövegben „só közvetlen hozzáadása”-ként szerepelt.

Az érlelési előírásoknál a „cellák” kifejezés helyett a „megfelelő környezet” megfogalmazás került bevezetésre, a legmagasabb hőmérséklet 12 °C-ról 15 °C-ra, a relatív páratartalom pedig 90 %-ról 95 %-ra változott.

A fenti módosítás célja a hőmérséklet és a relatív páratartalom értékeinek a „Pecorino Toscano” érlelőhelyiségeiben történő csekély növelése azzal a céllal, hogy a termék érlelése lehetővé váljon pincékben és természetes barlangokban, és/vagy az emberi munkával átalakított olyan helyiségekben is, amelyekben a levegő hőmérsékletét és relatív páratartalmát nem szabályozzák semmiféle külső rendszer segítségével. A „Pecorino Toscano” érlelésére megfelelőnek bizonyult számos olyan pince és barlang közül, amelyekben a termék standard minőségének minden szempontból megfelelő tulajdonságokkal bíró sajt állítható elő, némelyikben az év során a termékleírásban korábban szereplő értékeknél magasabb (legfeljebb 15 °C-os) hőmérsékletet és (legfeljebb 95 %-os) relatív páratartalmat mértek. A sajt pincékben és barlangokban történő érlelése egyébként nem csupán a „Pecorino Toscano” előállítására jellemző, hanem a sajtgyártás jellegzetes sajátossága; így az említett helyiségek használata nyomán a termék értékei hatékonyabban kiemelhetők, túl azon, hogy ez a lehetőség az energia-megtakarítás szempontjából is előnyt jelent.

Címkézés

Módosításra került a termék címkéjén elhelyezésre kerülő védjegy, mégpedig oly módon, hogy ezáltal magán a logón a „Pecorino Toscano” jelölés hangsúlyosabban jelenik meg.

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (3)

„PECORINO TOSCANO”

EK-szám: IT-PDO-0217-01228-2014.5.16.

OFJ ( ) OEM ( X )

1. Elnevezés

„Pecorino Toscano”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.3. osztály: Sajtok

3.2. Az 1. pontban szereplő elnevezéssel jelölt termék leírása

A „Pecorino Toscano” az előállítási területről származó teljes juhtejből készült, a „tenero” (lágy) típusú „Pecorino Toscano” esetén lágy, a „stagionato” (érett) típusú „Pecorino Toscano” esetén félkemény és jellegzetes állagú, rövid vagy hosszabb ideig érlelt – annak függvényében, hogy asztali vagy reszelt sajtként kerül felhasználásra – henger alakú, sík felületű termék, oldala enyhén domború; amely az alábbi méretekkel jellemezhető: a sajtformák átmérője 15 cm és 22 cm között változik, oldalmagassága 7 cm és 11 cm közötti, súlya 0,75–3,50 kg; ezenkívül a „Pecorino Toscano”, kizárólag előrecsomagolva (szeletelve, kockákra vágva, reszelve) történő forgalmazás esetén lehet a henger lakútól eltérő formájú; a szárazanyag zsírtartalma a félkemény sajttésztájú termék esetén legalább 40 %, a lágy sajttésztájú termék esetén pedig legalább 45 %. A termék kérge többféle árnyalatú sárga, egészen az élénksárgáig; a feldolgozási műveletek függvényében változhat; a sajttészta a lágy sajttésztájú termék esetén fehér, vagy halvány szalmasárga, a félkemény sajttésztájú termék esetén pedig halvány szalmasárga vagy szalmasárga. A sajttészta szerkezete a félkemény típusú termék esetén tömör, a vágással szemben ellenálló, előfordulhat rajta apró, szabálytalan eloszlású repedezettség. Íze zamatos, markáns, a sajátos előállítási folyamatokra jellemző íz. A termék érlelési ideje legalább 20 nap a lágy sajttésztájú termék esetén, és legalább négy hónap a félkemény sajttésztájú termék esetén.

3.3. Nyersanyagok (kizárólag feldolgozott termékek esetében)

A „Pecorino Toscano” a termékleírásban előírt előállítási helyről származó, teljes juhtejből készült termék. Megmunkálható nyersen, vagy hőkezelhető, pasztőrözhető. Előállítása csak a „teca” törzsből nyert, őshonos erjesztőanyag felhasználásával történhet.

3.4. Takarmány (kizárólag állati eredetű termékek esetében)

A juhállomány tápláléka a térség természetes legelőiről származó zöld vagy száraz takarmányból áll, amely kiegészíthető szénával és egyszerű sűrített tápokkal.

3.5. Az előállítás azon műveletei, amelyeket a meghatározott földrajzi területen kell elvégezni

A tejtermelésnek, valamint a „Pecorino Toscano” valamennyi előállítási műveletének – a lágy sajt forgalomba kerülését megelőző 20 napos, az érett sajt forgalomba kerülését megelőző 4 hónapos érlelési időt is beleértve – az előállítási területen kell történnie.

3.6. A szeletelésre, az aprításra, a csomagolásra stb. vonatkozó egyedi szabályok

A „Pecorino Toscano” sajtformák egészben, darabolva vagy reszelve kerülnek forgalomba.

3.7. A címkézésre vonatkozó egyedi szabályok

A „Pecorino Toscano” sajt forgalomba hozatalakor minden sajtkorongon el kell helyezni az OEM azonosító logóját, a lágy tésztájú sajton tintával, az érlelt típusún pedig beégetéssel. A termék logóján a „Pecorino Toscano” OEM jelölés szerepel, egy P és egy T stilizált ábrázolása, valamint a sajtkészítő üzem, vagy a származási helyen működő, a sajt érlelését vagy csomagolását végző, engedéllyel rendelkező üzem azonosító száma. Amennyiben a csomagolást végző üzem nem a termék származási helyén működik, az azonosító szám a sajtkészítő vagy az érlelést végző üzemet jelöli.

Az egész sajtformákon, darabolva, szeletelve vagy reszelve forgalomba kerülő termék címkéjén, szembetűnő méretben, betűtípussal és helyen, egyértelműen fel kell tüntetni a „Pecorino Toscano D.O.P.” vagy a „Pecorino Toscano D.O.P. stagionato” jelölést. A termékleírás 5. pontjában ismertetett színes, legalább 15 mm átmérőjű védjegyet egy vagy több példányban kell feltüntetni a termék címkéjén.

4. A földrajzi terület tömör meghatározása

A „Pecorino Toscano” OEM előállítási területe Toscana tartomány, az Umbria tartományban elhelyezkedő Allerona és Castiglione del Lago, továbbá a Lazio tartományban található Acquapendente, Onano, San Lorenzo Nuovo, Grotte di Castro, Gradoli, Valentano, Farnese, Ischia di Castro, Montefiascone, Bolsena és Capodimonte települések egész területét magában foglalja.

5. Kapcsolat a földrajzi területtel

5.1. A földrajzi terület sajátosságai

A földrajzi terület természetes tényezői a juhtenyésztésre használt természetes – a feldolgozásra kerülő tej sajátos jellegét adó, vadon termő növényekben gazdag – legelők sajátos jellemzői; az állatok tenyésztése szinte kizárólag ridegtartásban történik.

A termék történelmileg igazolható gazdasági jelentőségén túl, a földrajzi terület emberi tényezői, hogy a pásztorkodással foglalkozó, érintett üzemekre jellemző szociológiai aspektusok olyan marginális területek kihasználásához kapcsolódnak, amelyeknek a természeti erőforrásai különben az elhanyagoltság miatt fokozatosan kimerülnének.

A „Pecorino Toscano” kezdettől fogva „édes” terméknek minősül; mindez a termék sajátos jellemzőinek köszönhető, amelyek az állattenyésztés módja, a takarmány jelentős részét alkotó, vadon termő és termesztett növények, továbbá a termék előállítási módszere révén alakulnak ki; az előállítási folyamat során – a feldolgozási hőmérséklettől az érlelés módjáig – figyelembe veszik a juhtej valamennyi sajátos jellemzőjét.

5.2. A termék sajátosságai

Kérge: sárga

Íze: édes, soha nem túlzottan markáns, nem is csípős.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

A régmúltból eredő sajt, amelynek létezésére már az etruszk kortól kezdődően számos történelmi bizonyítékot találunk, az évszázadok során a Toscana tartományban található „Maremma”-nak nevezett területen terjedt el. Hagyományosan a terméket a földrajzi származási helyéhez kapcsolódó nevekkel, vagy az általánosabb „toscano” elnevezéssel illették. Az egymással lényegében megegyező sajátosságokra való tekintettel, az idők során körvonalazódott egy egységes előállítási szabvány, továbbá a jellemző történelmi és földrajzi mátrixra utaló etimológiai jelölés is.

A „Pecorino Toscano” fő sajátosságai egyaránt köszönhetők a juhtejnek és a termék előállítási módszerének. A majdnem egész évben a legelőn tartott állatok a vadon termő, illetve a termesztett növényekből nyerik a származási hely éghajlatára jellemző, enyhe és mégis markáns, sajátos aromákat. A juhtej jellemzően erős ízét enyhíti az éghajlat és az állatok életét – és ezáltal tejtermelését is – előnyösen befolyásoló legelők minősége. Az említett jellemzőket fenntartják az előállításkor is: feldolgozáskor a tejet ugyanolyan hőmérsékleten tartják, mint az állat tőgyében volt, a termék a hagyományok szerint borjúból származó tejoltó felhasználásával, minimális sózással készül, érlelése az erjesztőanyagok természetes működését szem előtt tartó hőmérsékleten történik. A toszkán hagyományokkal összhangban még a hosszan érlelt sajt is megőrzi markáns, mégsem tolakodó, édes és egyáltalán nem csípős ízét, amely lehetővé teszi, hogy a „Pecorino Toscano” bármely ízeket kedvelő fogyasztóinak ínyére legyen.

Hivatkozás a termékleírás közzétételére

(510/2006/EK rendelet (4) 5. cikk (7) bekezdés)

Ez a közigazgatási szerv a „Pecorino Toscano” OEM módosítására irányuló javaslatnak az Olasz Köztársaság 2014. március 29-i, 74. számú Hivatalos Közlönyében történő közzétételével, a fenti kérelem vonatkozásában elindította a nemzeti kifogásolási eljárást.

A termékleírás egységes szerkezetbe foglalt szövege az alábbi internetes oldalon tekinthető meg: http://www.politicheagricole.it/flex/cm/pages/ServeBLOB.php/L/IT/IDPagina/3335

vagy

közvetlenül a minisztérium honlapján (www.politicheagricole.it), (a képernyő jobb felső sarkában) a „Prodotti DOP IGP” („OEM OFJ termékek”) címszóra, majd a „Prodotti DOP IGP STG” („OEM OFJ HKT termékek”), (a képernyő bal oldalán) végül a „Disciplinari di produzione all’Esame dell’UE” („Az uniós vizsgálatnak alávetett termékleírások”) menüpontra kattintva.

(1) HL L 343., 2012.12.14., 1. o.

(2) HL L 93., 2006.3.31., 12. o. A rendeletet felváltotta az 1151/2012/EU rendelet.

(3) A rendeletet felváltotta az 1151/2012/EU rendelet.

(4) Lásd a 2. lábjegyzetet.